b'\n_START_ARTICLE_\nAustralsk kenguruhund\n_START_SECTION_\nOpprinnelse og alder\n_START_PARAGRAPH_\nBenevnelsen \xc2\xabkenguruhund\xc2\xbb m\xc3\xa5 nok tilskrives hundens fartsegenskaper og spenst, snarere enn m\xc3\xa5ten \xc3\xa5 l\xc3\xb8pe p\xc3\xa5. Trolig ble \xc2\xabrasen\xc2\xbb unnfanget i Australia en gang mot slutten av 1800-tallet. Man tror de som startet prosess hadde erfaring med lurchere fra England. Trolig er denne hunden opprinnelig en krysning mellom skotsk hjortehund og greyhound, men den har trolig ogs\xc3\xa5innslag fra andre hunderaser. I s\xc3\xa5 m\xc3\xa5te har terriere tradisjonelt v\xc3\xa6rt endel benyttet.\n_START_SECTION_\nUtseende, anatomi og fysikk\n_START_PARAGRAPH_\nKenguruhunden har mye til felles med skotsk hjortehund og greyhound. Det er umulig \xc3\xa5 si noe konkret om st\xc3\xb8rrelsen, fordi den varierer ganske mye, annet enn at den er relativt stor til mynde \xc3\xa5 v\xc3\xa6re. Pelsen er glatt og forekommer i mange farger og kombinasjoner. Gr\xc3\xa5 til gr\xc3\xa5brun er mest vanlig.\n_START_SECTION_\nBruksomr\xc3\xa5de\n_START_PARAGRAPH_\nKenguruhunden er f\xc3\xb8rst og fremst avlet for hetsjakt p\xc3\xa5 kanin og annet sm\xc3\xa5vilt, men den holdes i noen grad som familiehund. Den skal v\xc3\xa6re sv\xc3\xa6rt hurtig, utholdende og energisk.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nMan kan ikke si noe konkret om lynnet, annet enn at det nok varierer med blodslinjene. Tradisjonelt regnes kombinasjoner med mynder som rolige og vennlige familiehunder.'